Néhai való jó Mátyás király
1490.
Néhai való jó Mátyás király,
Sok országokat te birál.
Nagy dicséretü akkoron valál,
Ellenségednek ellene állál.

Hatalmasságodat jelentéd,
Bécsnek hogy városát te megvennéd,
Ékes sereged ott feletéd,
Királyszéked benne helyheztetéd.

Németországot, a mikor kivánád,
Szent koronához választhatád,
És nagy sok részre hasogatád,
Magyari uraknak tisztül mind elosztád.

Akkoron te lől olly igen drága,
Téged kivána cseh Prága.
Meghervadozott szép zöld ága,
Nem kellemetes neki virága.

Törököktül nyerél ajándokokat,
Ne pusztítanád országokat,
Ne kerengetnéd basájokat,
Ne fenyegetnéd ő császárokat.

Igyekezte vala sok országokra,
És nagy hatalmas városokra.
Az vizen álló Velenczére,
És benne való bölcs olaszokra.

Magyarországnak fényes tüköre,
És rettenetes bajnoka.
Nyomorultaknak kies hajloka,
Nagy ékességnek is te valál oka.

Nagy ékessége tisztességének,
Nagy bátorsága félelmeknek,
Oltalmazója magyar népeknek,
Rettenetes lől az lengyeleknek.

Királyok között lől te hatalmas,
És nagy ügyeknek diadalmas,
Néped között nagy bizodalmas,
Légy úr istennél már nyugodalmas.
Népköltészet